മൂന്നരപ്പതിറ്റാണ്ട് കാത്തിരിപ്പ് : മുക്കാല് സെന്റിന് അവകാശിയായി മായിന്കുട്ടി ചങ്ങനാശേരി : കണ്ണടയുന്നതിന് മുമ്ബ് പട്ടയം കിട്ടണമെന്നത് വലിയ ആഗ്രഹമായിരുന്നു. ഇന്നത് സാധിച്ചു. അഡ്വ.ജോബ് മൈക്കിള് എം.എല്.എയുടെ പട്ടയം സ്വീകരിച്ച് നെഞ്ചോട് ചേര്ത്ത് പിടിച്ച് മായിന്കുട്ടി പറഞ്ഞു. മൂന്നരപതിറ്റാണ്ടിന്റെ കാത്തിരിപ്പിനൊടുവില് മുക്കാല് സെന്റ് ഭൂമിയ്ക്ക് അവകാശിയായതിന്റെ സന്തോഷത്തിലാണ് കുരിശുംമൂട് പുതുപ്പറമ്ബില് മായിന്കുട്ടി. ആറു വര്ഷം മുമ്ബ് ഭാര്യയും മൂത്ത രണ്ടു മക്കളും മരിച്ചതിനെ തുടര്ന്ന് ഇടുങ്ങിയ വീട്ടിലാണ് മായിന്കുട്ടി താമസിച്ചിരുന്നത്. ഇളയ മകനും കുടുംബവും വാടകയ്ക്കാണ് താമസം. സര്ക്കാരിന്റെ ക്ഷേമ പെന്ഷനായിരുന്നു മായിന് കുട്ടിയുടെ ഏകവരുമാനം. വാഴപ്പള്ളി കിഴക്ക് വില്ലേജ് പരിധിയിലെ പാറ പുറമ്ബോക്ക് വിഭാഗത്തില് ഉള്പ്പെട്ടതാണ് മായിന് കുട്ടിയുടെ മുക്കാല് സെന്റ് വസ്തു. പാറ ഭൂമി പതിച്ചു കൊടുക്കാനും ഒരു സെന്റില് താഴെയുള്ള ഭൂമിയ്ക്ക് പട്ടയം നല്കാനും നിലവില് നിയമമില്ലാത്തതിനാല് പ്രത്യേക സര്ക്കാര് ഉത്തരവിലൂടെയാണ് പട്ടയം സാധ്യമാക്കിയത്. പട്ടയം കിട്ടിയതിനാല് ഭവന പദ്ധതിയിലൂടെ കെട്ടുറപ്പുള്ള വീട് വച്ച് മകനും കുടുംബത്തോടും ഒപ്പം താമസിക്കാമെന്ന സന്തോഷത്തിലാണ് മായിന്കുട്ടി.